JASIF:ปันผลสูง-ลงทุนยามตลาดผันผวนโบรกฯแนะซื้อราคาพื้นฐาน 12.20 บาท
JASIF:ปันผลสูง-ลงทุนยามตลาดผันผวน คงคำแนะนำซื้อ กำหนดราคาพื้นฐานไว้ที่ 12.20 บาท ซึ่งประเมินด้วยวิธี DCF ราคาปิดขณะนี้มีส่วนเพิ่มเทียบกับราคาพื้นฐานได้อีกประมาณ 6% ส่วนคาดการณ์อัตราผลตอบแทนปันผลยังอยู่ในระดับสูงเป็น 8.4% และ 8.6% ในงวดปี 60 และ 61 ตามลำดับ
7 ก.ย. 2559

บล.ดีบีเอส วิคเคอร์ส ระบุในบทวิเคราะห์วันนี้(7 ก.ย.) ว่า กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF รายได้มีความมั่นคงมากด้วยเงื่อนไขคือ Triple T Broadband (TTB) ได้ทำสัญญาเช่า 100% จนถึง 22 ก.พ.2569 และอัตราการจ่ายปันผล (payout ratio) ที่ 90% ยังเหลืออายุตามสัญญาเช่าได้อีกประมาณ 10 ปี คาดว่าอัตราการเติบโตกำไรจากการลงทุนปีนี้และปีหน้าอยู่ในระดับที่ดีเป็น 25% และ 6% ตามลำดับ เทียบช่วงเดียวกันของปีก่อน
การโอนย้ายเครือข่ายใหม่ (new fiber) เป็นไปแผน คือจะได้รับเพิ่ม 180,000 คอร์ กม.ภายใน 2 ปี ณ สิ้น มิ.ย.59 ได้รับไปแล้ว 127,500 คอร์ กม. นั่นคือ รายได้มีแนวโน้มจะเพิ่มขึ้น 2-3% เทียบไตรมาสก่อนหน้า จนกระทั่งถึงไตรมาส 1/60 ที่การส่งมอบจะแล้วเสร็จ นั่นคือ ม.ค.60
คงคำแนะนำซื้อ กำหนดราคาพื้นฐานไว้ที่ 12.20 บาท ซึ่งประเมินด้วยวิธี DCF ราคาปิดขณะนี้มีส่วนเพิ่มเทียบกับราคาพื้นฐานได้อีกประมาณ 6% ส่วนคาดการณ์อัตราผลตอบแทนปันผลยังอยู่ในระดับสูงเป็น 8.4% และ 8.6% ในงวดปี 60 และ 61 ตามลำดับ ถือว่า JASIF เป็นอีกหนึ่งในตัวเลือกที่ดี ในยามที่ตลาดหุ้นไทยมีความผันผวนสูง เพราะแหล่งที่มาของรายได้ค่าเช่ามีความมั่นคง และเงินปันผลที่สูงเป็นเกราะป้องกันไม่ให้ราคาหุ้นปรับลงไปมากๆ